Moskvada migrantlar ishlayotgan bino tomi qulab tushib, bir nafar o'zbekistonlik halok bo'ldi

Moskvada mehnat migrantlari ishlayotgan bino tomi qulab tushdi. O'zbekiston Tashqi mehnat migratsiyasi agentligi holat yuzasidan ma'lumot berdi.
Ta'kidlanishicha, Moskva shahridagi Brigadirsk ko'chasidagi binolardan birida olib borilayotgan ta'mirlash ishlari vaqtida bino tomi qulab tushgan. Tashqi mehnat migratsiyasi agentligining Moskva shahridagi vakolatxonasi tomonidan o'rganishlar natijasida ma'lum bo'lishicha, ta'mirlash ishlarida o'zbekistonlik mehnat migrantlari bo'lgan.
Hodisa oqibatida bir nafar o'zbekistonlik E.N. halok bo'lgan va bir fuqaro hozirda shifoxonaga yotqizilgan. Ayni vaqtda vafot etgan O'zbekiston fuqarosining jasadini vatanga qaytarish choralari ko'rilmoqda.
Avvalroq Rossiyada o'zbekistonlik ayol erkak hamyurtini pichoqlagani haqida xabar qilingandi. Shuningdek, Rossiyaning Sankt-Peterburg shahrida 12 aprel kuni o'zbekistonlik qiz o'zini Aleksandr Nevskiy ko'prigidan tashlab yuborgandi.